ดีเดย์แจกเงิน5พันบาท กลุ่มแรก1.6ล้านคน
คลังเริ่มโอนเงิน 5 พันบาท วันที่ 8 9 10 เม.ย. นี้ จำนวน 1.6 ล้านคน
6 เม.ย. 2563

นายลวรณ แสงสนิท ผู้อำนวยการสำนักงานเศรษฐกิจการคลัง (สศค.) ในฐานะโฆษกกระทรวงการคลังเปิดเผย การเปิดรับลงทะเบียนตามมาตรการเยียวยา 5,000 บาท (3 เดือน) ตั้งแต่ที่ 28 มี.ค.-6 เม.ย. 2563 มีผู้มาลงทะเบียนแล้ว 24.3 ล้านราย โดยมีผู้ขอยกเลิกการลงทะเบียน 3.3 แสนคน
ทั้งนี้ ในวันที่ 8 9 10 เม.ย. นี้ (ตามกำหนด 7 วันทำการ) จะทยอยส่ง sms ผลการคัดกรองและโอนเงินให้ผู้ที่ผ่านเกณฑ์ในวันเดียวกัน ยอดรวมประมาณ 1.6 ล้านคน อาชีพส่วนใหญ่คือ ค้าขายกว่า 1 ล้านคน และ 4 กลุ่มอาชีพเดิมที่เคยแจ้งไปก่อนหน้าแล้ว ได้แก่ แท็กซี่ วินมอเตอร์ไซค์ มัคคุเทศก์ และผู้ขายสลากกินแบ่งรัฐบาล
สำหรับผู้ลงทะเบียนที่เหลือ คลังกำลังเร่งทำให้อย่างสุดความสามารถ เพราะเข้าใจดีว่าเงินเยียวยายิ่งได้เร็วเท่าไหร่ยิ่งเป็นประโยชน์ แต่ข้อมูล 24 ล้านคนต้องใช้เวลาในการประมวลผลมากกว่าที่คาดการณ์ไว้เดิม
สำหรับการลงทะเบียนรับเงิน ยังทำผ่าน เว็บไซต์ www.เราไม่ทิ้งกัน.com โดยจะเปิดรับลงทะเบียนเฉพาะในช่วงเวลา 06.00 - 23.59 น. ของทุกวัน